**ΕΝΟΤΗΤΑ 14**

**ΠΑΣΧΑ**

**ΜΑΘΗΜΑ 1**

**Βασικά Περιεχόμενα του ΣΜ:**

|  |  |  |  |
| --- | --- | --- | --- |
| **Επίπεδο:** Νηπιαγωγείο**-** Προδημοτική  **Ενότητα:** Πάσχα  **Διάρκεια:** 2 ώρες | | | |
| **Επιδιώξεις-Σκεπτικό-Σκοπός:**  Δείκτες επιτυχίας:   * Να κατανοούν βασικό λεξιλόγιο που έχουν διδαχθεί. * Να απολαμβάνουν τραγούδια και σύντομα παραμύθια, τα οποία συνοδεύονται με εποπτικά μέσα και ζωντανή διήγηση. * Να τραγουδούν τραγούδια και ρυθμικά ποιηματάκια στην ελληνική γλώσσα. * Να γνωρίσουν σημαντικές γιορτές του ελληνικού πολιτισμού (Πάσχα).   Δείκτες επάρκειας:   * Λεξιλόγιο: η λαμπάδα, ο σταυρός, το Πάσχα, τα αβγά, η φλαούνα/το τσουρέκι, Χριστός Ανέστη, Αληθώς Ανέστη * Τραγούδι: *«Ήρθε πάλι Πασχαλιά»*   Επαναφερόμενη γλώσσα: χρώματα | | | |
| Πορεία εργασίας – δραστηριότητες (και ένδειξη διάρκειάς τους σε λεπτά): | Διδακτικά μέσα και υλικά:  Οργάνωση τάξης-παιδιών: | Αξιολόγηση (Συντρέχουσα & Τελική) | Γλώσσα |
| **Εισαγωγή (5’ διάρκεια):**  Η/Ο εκπαιδευτικός παίρνει παρουσίες και κάνει έναρξη του μαθήματος με το τραγούδι –ρουτίνα «Καλημέρα, τι κάνεις;». | - Πίνακας  - Παρουσιολόγιο  Κάθονται κυκλικά στην ολομέλεια. |  | Ε[[1]](#footnote-1) |
| **Αφόρμηση - Προσανατολισμός - Πρόκληση ενδιαφέροντος και περιέργειας (10’ διάρκεια):**  Ακολούθως, η/ο εκπαιδευτικός καλεί τους μαθητές να κλείσουν τα μάτια τους για λίγα δευτερόλεπτα και να αναφέρουν λέξεις που τους έρχονται στο μυαλό με το άκουσμα της λέξης «Πάσχα». Τις λέξεις αυτές οι μαθητές θα πρέπει να τις σχεδιάσουν πάνω σε μία κόλλα χαρτί, ώστε στη συνέχεια να τις συγκρίνουν μεταξύ τους και να τις σχολιάσουν. | * κόλλες χαρτιού Α4 * μολύβια (χρωματιστά ή κανονικά)   Κάθονται κυκλικά στην ολομέλεια. | Στην περίπτωση που οι μαθητές δεν αναγνωρίζουν την ελληνική λέξη «Πάσχα», τότε η/ο εκπαιδευτικός θα τη μεταφράσει στα αγγλικά («Easter»). Με τη δραστηριότητα αυτή η/ο εκπαιδευτικός προσανατολίζει τους μαθητές στη νέα ενότητα, ελέγχοντας παράλληλα τις προϋπάρχουσες γνώσεις τους σχετικά με αυτή. | Ε/Α |
| **Δραστηριότητα 1 ( 15’ λεπτά):**  Η/Ο εκπαιδευτικός παρουσιάζει εικόνες με το νέο λεξιλόγιο , ονομάζοντας τα. Ζητά από τα παιδιά να επαναλάβουν τις νέες λέξεις με διάφορους τρόπους. Αν ένα παιδί ζωγράφισε μια από αυτές, θα τη σηκώσει ψηλά.  Οι εικόνες συγκρίνονται με τις ζωγραφιές των παιδιών και γίνεται ομαδοποίηση των εικόνων (όλα τα αυγά μαζί, τα εδέσματα μαζί κλπ). | * Κάρτες λεξιλογίου   Οι μαθητές κάθονται κυκλικά και εργάζονται στην ολομέλεια. | Η/Ο εκπαιδευτικός αξιολογεί εάν οι μαθητές είναι σε θέση να προφέρουν το νέο λεξιλόγιο σωστά. | Ε/Α |
| **Δραστηριότητα 2 (10’ λεπτά):**  Η/Ο εκπαιδευτικός διηγείται μέσω μιας παρουσίασης με εικόνες τα Πάθη του Ιησού από την Κυριακή των Βαΐων μέχρι την Ανάσταση. Σε περίπτωση που δεν υπάρχει υπολογιστής παρουσιάζονται τυπωμένες εικόνες στα παιδιά. | * Εποπτικό υλικό ιστορίας των Παθών * Φάκελοι (ένας για κάθε ζευγάρι μαθητών) * Βιντεοπροβολέας * Υπολογιστής * Παρουσίαση με Πάθη Ιησού | Η/Ο εκπαιδευτικός σταματά τη διήγηση σε διάφορα σημεία και κάνει ερωτήσεις στους μαθητές για να δει τι γνωρίζουν ήδη από την ιστορία των Παθών του Ιησού. | Ε/Α |
| **Δραστηριότητα 3 (5 λεπτά):**  Η/Ο εκπαιδευτικός καλεί τους μαθητές να της/του αναφέρουν έθιμα της Μεγάλης Εβδομάδας που ακολουθούν με την οικογένεια τους στο σπίτι. Η/Ο εκπαιδευτικός ακούει τις απόψεις των μαθητών και όταν γίνει αναφορά στο νέο λεξιλόγιο, παρουσιάζεται η ανάλογη εικόνα. | Η δραστηριότητα αυτή γίνεται στην ολομέλεια. |  | Ε/Α |
| **Δραστηριότητα 4 (10 λεπτά):**  Σε διάφορα σημεία της τάξης υπάρχουν τοποθετημένες κάρτες με χρωματιστά αβγά. (Υπάρχουν τουλάχιστον 3 κάρτες για κάθε διαφορετικό χρώμα αβγού, ώστε να μην γίνεται συνωστισμός σε ένα σημείο της τάξης). Οι μαθητές κρατώντας μυγοσκοτώστρες κινούνται στο χώρο με τον τρόπο που τους υποδεικνύει η/ο εκπαιδευτικός (περπατώ, περπατώ στις μύτες των ποδιών, χοροπηδώ, κάνω κουτσό κλπ..). Έπειτα, η/ο εκπαιδευτικός λέει για παράδειγμα «μπλε αβγά» και οι μαθητές πρέπει να βρουν την ανάλογη κάρτα και να την αγγίξουν με τη μυγοσκοτώστρα.  Στη συνέχεια προστίθενται όλες οι εικόνες του λεξιλογίου και το παιχνίδι συνεχίζεται μέχρι να ακουστούν όλες οι λέξεις. | * Μυγοσκοτώστρες (μία για κάθε μαθητή) * Κάρτες χρωματιστών αβγών   Το παιχνίδι αυτό γίνεται στην ολομέλεια. | Η/ Ο εκπαιδευτικός αξιολογεί εάν οι μαθητές είναι σε θέση να κατανοούν το λεξιλόγιο που έχουν διδαχθεί σε προηγούμενα μαθήματα, όπως και τη γλώσσα τάξης. | Ε |
| **Δραστηριότητα 5 ( 10 λεπτά):**  Χωρίζουμε τα παιδιά σε 2 ομάδες. Η κάθε ομάδα έχει ένα σετ κάρτες με το λεξιλόγιο που είναι ήδη αναρτημένο στον τοίχο. Η Α ομάδα τραβά μια κάρτα από τις δικές της και ονομάζει αυτό που βλέπει, χωρίς να δείξει την εικόνα στην αντίπαλη ομάδα. Η Β ομάδα, θα πρέπει να βρει την αντίστοιχη κάρτα μέσα στην αίθουσα και να την δώσει στην ομάδα Α. Οι ρόλοι αλλάζουν για την επόμενη λέξη. | * Κάρτες λεξιλογίου σκορπισμένες στην τάξη (Χ2)   Οι μαθητές είναι χωρισμένοι σε δύο ομάδες. | Η/Ο εκπαιδευτικός αξιολογεί τα εξής: Μπορούν τα παιδιά να ονομάσουν αυτό που βλέπουν;  Μπορούν να κάνουν ταύτιση λέξης με την αντίστοιχη εικόνα; | Ε |
| **Δραστηριότητα 6 (10 λεπτά):**  Η/Ο εκπαιδευτικός αναφέρει στους μαθητές ότι παλαιότερα οι παππούδες τους συνήθιζαν να βάφουν τα αβγά με ένα συγκεκριμένο χρώμα. Αφού τους ρωτήσει ποιο είναι αυτό, μετά τους ζητά να της/του πούνε αν γνωρίζουν το γιατί. Στη συνέχεια, τους προβάλει την ιστορία «Τα κόκκινα αβγά της Λαμπρής» και τους τη διαβάζει, προκειμένου να λύσουν την απορία τους. Στο τέλος της ιστορίας η/ο εκπαιδευτικός δίνει έμφαση στις ευχές που ανταλλάσσουν οι χριστιανοί την ημέρα της Ανάστασης («Χριστός Ανέστη» και «Αληθώς Ανέστη»), καθώς επίσης και στην έννοια τους. Ακολούθως, καλεί τους μαθητές να τις επαναλάβουν.  Σε περίπτωση που δεν υπάρχει υπολογιστής παρουσιάζονται τυπωμένες εικόνες στα παιδιά. | * Παρουσίαση *«Τα κόκκινα αβγά της Λαμπρής»*   Οι μαθητές εργάζονται στην ολομέλεια | Η/Ο εκπαιδευτικός κάνει ερωτήσεις στους μαθητές για να δει τις εντυπώσεις και τα αισθήματα που τους προκάλεσε η ιστορία που μόλις τους διηγήθηκε.  Ακολούθως, αξιολογεί εάν οι μαθητές έχουν κατανοήσει και χρησιμοποιούν σωστά τις ευχές. | Ε |
| **Δραστηριότητα 7 (15’ λεπτά):**  Η/Ο εκπαιδευτικός στο σημείο αυτό καλεί τους μαθητές να ακούσουν το τραγούδι *«Ήρθε πάλι Πασχαλιά».* Στη συνέχεια, τους καλεί να το τραγουδήσουν μαζί της για να το μάθουν. Το τραγούδι επαναλαμβάνεται όσες φορές κρίνει η/ο εκπαιδευτικός ότι χρειάζεται, ώστε να είναι σε θέση η πλειοψηφία των μαθητών να το τραγουδά απ’ έξω. Κάθε φορά που τραγουδούν τα παιδιά , έχουν και μια νέα οδηγία ( περπατώ στο τραγούδι, χτυπώ τον παλμό, χορεύω κλπ). | * Τραγούδι *«Ήρθε πάλι Πασχαλιά»*   <https://youtu.be/Iw7iPIeGMbo>  Οι μαθητές εργάζονται στην ολομέλεια. | Η/Ο εκπαιδευτικός αξιολογεί εάν οι μαθητές είναι σε θέση να προφέρουν σωστά το λεξιλόγιο. | Ε |
| **Δραστηριότητα 8 (25’ λεπτά):**  Η/Ο εκπαιδευτικός λέει στους μαθητές ότι θα βάψουν κι αυτοί τα δικά τους αβγά (κάθε μαθητής θα φέρει το δικό του από σπίτι) χρησιμοποιώντας είτε νερομπογιές είτε μαρκαδόρους. Ακολούθως, θα φτιάξει ο καθένας τη δική του αβγοθήκη για να το φυλάει μέσα. (Οι κατασκευές μπορούν να διαφοροποιηθούν ανάλογα με τα υλικά που έχει στη διάθεση της/του η/ο εκπαιδευτικός και το σχολείο).  Κατά τη διάρκεια της απασχόλησης τα παιδιά ακούνε το τραγούδι 2-3 φορές και το τραγουδούν . | * Βραστά αβγά * Νερομπογιές ή χρωματιστούς μαρκαδόρους * Χαρτόνια με περίγραμμα αβγοθήκης * Χρωματιστά μολύβια (ξυλομπογιές) * Ψαλίδια * Κόλλα (γόμα)   (ιδέες για κατασκευές) <https://mikrobiblio.weebly.com/pi940sigmachialpha.html>  Οι μαθητές κάθονται στα θρανία τους και εργάζονται ατομικά. | Κατά τη διάρκεια της δραστηριότητας αυτής η/ο εκπαιδευτικός περιφέρεται μεταξύ των μαθητών και μέσω ερωτήσεων αξιολογεί την επίτευξη των δεικτών. | Ε |
| **Ολοκλήρωση –Αναστοχασμός-Κλείσιμο (5’):**  Το μάθημα ολοκληρώνεται με τους μαθητές να παρουσιάζουν στην ολομέλεια τις κατασκευές τους, χρησιμοποιώντας λεξιλόγιο που έχουν ήδη διδαχθεί (χρώματα, μεγάλο/μικρό). Στο τέλος τα παιδιά λένε το τραγούδι για τη ρουτίνα κλεισίματος του μαθήματος. | * Κατασκευές μαθητών   Οι μαθητές κάθονται στην ολομέλεια και παρουσιάζουν τις εργασίες τους. | Η τελική αξιολόγηση του μαθήματος επιτυγχάνεται μέσω της δραστηριότητας αυτής. | Ε |

\*Με κόκκινο σημειώνονται οι δραστηριότητες οι οποίες πρέπει απαραίτητα να γίνουν για να υλοποιηθούν οι στόχοι του μαθήματος.

1. Η γλώσσα που χρησιμοποιείται στην τάξη εξαρτάται από το επίπεδο των μαθητών [↑](#footnote-ref-1)